CELEX: 
Language: lt
Date: 2021-12-17 00:00:00
Title: KOMISIJOS DELEGUOTASIS REGLAMENTAS (ES) /... kuriuo Europos Parlamento ir Tarybos reglamentas (ES) Nr. 600/2014 papildomas nustatant kriterijus, pagal kuriuos leidžiama nukrypti nuo principo, pagal kurį patvirtintų skelbimo subjektų ir patvirtintų pranešimų teikimo subjektų priežiūrą vykdo Europos vertybinių popierių ir rinkų institucija

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2019 m. gruodžio 27 d. Oficialiajame leidinyje paskelbtas Reglamentas (ES) 2019/2175, kuriuo iš dalies keičiamas Reglamentas (ES) Nr. 600/2014 dėl finansinių priemonių rinkų (FPRR). Nuo 2022 m. sausio 1 d. reglamentu Europos vertybinių popierių ir rinkų institucijai (EVPRI) suteikiami tiesioginiai įgaliojimai išduoti veiklos leidimus duomenų teikimo paslaugų teikėjams ir vykdyti jų priežiūrą, išskyrus tuos patvirtintus pranešimų teikimo subjektus (toliau – PPTS) ir patvirtintus skelbimo subjektus (toliau – PSS), kuriems, nukrypstant nuo FPRR, dėl jų riboto aktualumo vidaus rinkai veiklos leidimus išduoda ir kurių priežiūrą vykdo valstybės narės kompetentinga institucija. Įgaliojimai Komisijai priimti deleguotąjį aktą dėl šios nukrypti leidžiančios nuostatos nustatyti FPRR 2 straipsnio 3 dalyje. Rengdama deleguotąjį aktą Komisija atsižvelgia į kuriuos nors arba visus iš šių elementų: kokiu mastu paslaugos teikiamos investicinėms įmonėms, gavusioms veiklos leidimą tik vienoje valstybėje narėje, prekybos pranešimų arba sandorių skaičių ir (arba) PPTS arba PSS priklausymą tarpvalstybiniu mastu veikiančių finansų rinkų dalyvių grupei.
            
            
               2.KONSULTACIJOS PRIEŠ PRIIMANT AKTĄ
            
            
               2020 m. birželio 18 d. Komisija paprašė EVPRI nuomonės (techninės rekomendacijos) dėl Komisijos deleguotųjų reglamentų, kurie turi būti priimti pagal FPRR 2 straipsnio 3 dalį. Techninę rekomendaciją EVPRI Komisijai pateikė 2021 m. kovo 23 d.
            
            
               Po nuodugnaus techninio vertinimo 2020 m. lapkričio 20 d. – 2021 m. sausio 4 d. rengdama techninę rekomendaciją EVPRI vykdė viešas konsultacijas dėl numatomų nukrypti leidžiančiai nuostatai skirtų deleguotųjų reglamentų techninių aspektų. EVPRI gavo penkis atsakymus. Komisija supaprastino EVPRI pasiūlytą metodiką, kad vietoj keturių etapų būtų taikomi tik du. Taikant šią supaprastintą metodiką gaunamas rezultatas nesiskiria nuo taikant EVPRI siūlomą metodiką gaunamo rezultato. 
            
            
               2021 m. liepos 19 d. dėl EVPRI techninės rekomendacijos ir šio deleguotojo akto turinio Komisija konsultavosi su Europos vertybinių popierių komiteto ekspertų grupe (EVPKEG). Kai kurie EVPKEG nariai pateikė pastabų dėl nukrypti leidžiančios nuostatos nustatymo; į jas buvo atsižvelgta deleguotojo akto projekte.
            
            
               Laikantis Tarpinstituciniame susitarime dėl geresnės teisėkūros nustatytų principų, deleguotojo akto projektas keturias savaites laikotarpiu nuo 2021 m. liepos 29 d. iki rugpjūčio 27 d. buvo skelbiamas Geresnio reglamentavimo portale, kad būtų galima teikti susijusias pastabas. Gautos pastabos buvo atidžiai išnagrinėtos prieš nusprendžiant deleguotąjį aktą priimti. Pastabos nebuvo vienareikšmės: kai kurie respondentai pasisakė už tai, kad nukrypti leidžianti nuostata būtų taikoma mažesniam subjektų skaičiui, o kiti – didesniam. Kai kurie respondentai nurodė, kad jie norėtų iki 2022 m. sausio 1 d. turėti daugiau aiškumo dėl subjektų, kuriems bus taikoma EVPRI priežiūra, ir dėl mokesčių dydžio. Vienas respondentas teigė, kad taikant kriterijų, pagal kurį mažiausiai 70 % investicinių įmonių turi būti įsisteigusios buveinės valstybėje narėje, į EVPRI priežiūros sritį gali patekti labai nedidelį skaičių klientų turintys DTPT, sudarantys nereikšmingą visos DRSP rinkos dalį. Komisija į šį nuogąstavimą atsižvelgė sumažindama šį rodiklį iki 50 %. 
            
            
               Poveikio vertinimas nebuvo atliktas, nes šis reglamentas iš esmės atitinka EVPRI techninėse rekomendacijose pasiūlytas priemones.
            
            
               3.DELEGUOTOJO AKTO TEISINIAI ASPEKTAI
            
            
               Siūlomo reglamento 1 ir 2 straipsniuose išdėstytos nukrypti leidžiančios nuostatos dėl EVPRI priežiūros. Visų pirma nustatyti kriterijai: ar paslaugos teikiamos skirtingose valstybėse narėse leidimą gavusioms investicinėms įmonėms ir pranešimų arba sandorių skaičius.
            
            
               Siūlomo reglamento 3 ir 4 straipsniuose išdėstytos baigiamosios nuostatos. Straipsniuose išdėstytos pereinamojo laikotarpio nuostatos ir jų įsigaliojimas.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 12 17
            
            
               kuriuo Europos Parlamento ir Tarybos reglamentas (ES) Nr. 600/2014 papildomas nustatant kriterijus, pagal kuriuos leidžiama nukrypti nuo principo, pagal kurį patvirtintų skelbimo subjektų ir patvirtintų pranešimų teikimo subjektų priežiūrą vykdo Europos vertybinių popierių ir rinkų institucija
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012
                  1
               , ypač į jo 2 straipsnio 3 dalį,
            
         
         
            
               kadangi:
            
            
               (1)atsižvelgiant į tarpvalstybinį rinkos duomenų tvarkymo aspektą, duomenų kokybę ir būtinybę pasiekti masto ekonomiją ir siekiant išvengti neigiamo galimų skirtumų poveikio tiek duomenų kokybei, tiek duomenų teikimo paslaugų teikėjų užduotims, Europos Parlamento ir Tarybos reglamentu (ES) 2019/2175
                  2
                Europos vertybinių popierių ir rinkų institucijai (EVPRI) perduoti su duomenų teikimo paslaugų teikėjų (toliau – DTPT) veikla Sąjungoje susiję veiklos leidimų išdavimo ir priežiūros įgaliojimai; 
            
            
               (2)tuo pat metu patvirtintų skelbimo subjektų (toliau – PSS) ir patvirtintų pranešimų teikimo subjektų (toliau – PPTS) priežiūrą vykdo ne EVPRI, o nacionalinės priežiūros institucijos, jei jų veiklos aktualumas vidaus rinkai yra ribotas; 
            
            
               (3)pirma, PSS arba PPTS veiklos aktualumas vidaus rinkai turėtų būti laikomas ribotu remiantis tuo, kokia dalis klientų yra įsisteigę kitose valstybėse narėse nei PSS arba PPTS buveinės valstybė narė. Jei didelė dalis PSS arba PPTS paslaugų yra tarpvalstybinio masto, nukrypti leidžianti nuostata neturėtų būti taikoma. Antra, aktualumas vidaus rinkai turėtų būti grindžiamas tuo, kokią visų sandorių, apie kuriuos pranešta arba paskelbta, dalį sudaro atskirų PSS arba PPTS pranešti ar paskelbti sandoriai. Jei ši dalis viršija minimalią ribą, veiklos aktualumas vidaus rinkai neturėtų būti laikomas ribotu. PSS atveju apskaičiavimas turėtų būti grindžiamas skaidrumo duomenimis, pateiktais Finansinių priemonių bazinių duomenų sistemai ir Finansinių priemonių skaidrumo sistemai, o PPTS atveju apskaičiavimas turėtų būti grindžiamas kompetentingoms institucijoms pateiktais pranešimais apie sandorius; 
            
            
               (4)kai vieną PSS ir PPTS ar kelis PSS ar PPTS valdo vienas veiklos vykdytojas, EVPRI priežiūra gali būti netaikoma tik tuo atveju, jei visi PSS arba PPTS atitinka nukrypti leidžiančios nuostatos taikymo kriterijus;
            
            
               (5)siekiant užtikrinti sklandų naujos DTPT priežiūros sistemos, nustatytos Reglamento (ES) 2019/2175 4 straipsniu, veikimą, šis reglamentas turėtų įsigalioti nedelsiant ir būti pradėtas taikyti skubos tvarka, 
            
            
               PRIĖMĖ ŠĮ REGLAMENTĄ:
            
            
               1 straipsnis 
               PSS ir PPTS vertinimas 
            
            
               1.Atsižvelgiant į ribotą patvirtintų skelbimo subjektų (toliau – PSS) ir patvirtintų pranešimų teikimo subjektų (toliau – PPTS) veiklos aktualumą vidaus rinkai, veiklos leidimus išduoda ir jų priežiūrą vykdo valstybės narės kompetentinga institucija, kaip apibrėžta Direktyvos 2014/65/ES 4 straipsnio 1 dalies 26 punkte, jei tų PSS ir PPTS veikla vidutiniškai neviršija jokių šio reglamento 2 straipsnyje nustatytų ribų. Jei tas pats veiklos vykdytojas valdo daugiau nei vieną PSS arba PPTS, nukrypti leidžianti nuostata taikoma tik tuo atveju, jei nė vieno PSS ar PPTS veikla neviršija 2 straipsnyje nustatytų ribų. 
            
            
               2.Išduodant veiklos leidimą 2 straipsnyje nustatyti kriterijai vertinami remiantis pareiškėjo pateiktais būsimos veiklos įverčiais. 
            
            
               3.EVPRI kasmet, pradedant nuo metų, einančių po pirmųjų pilnų kalendorinių metų po veiklos leidimo išdavimo, pakartotinai įvertina 1 dalyje nurodyto PSS arba PPTS veiklos aktualumą vidaus rinkai. 2 straipsnyje nurodytų kriterijų vertinimas grindžiamas visų kalendorinių metų iki pakartotinio vertinimo duomenimis. 
            
            
               4.Jeigu, remiantis 3 dalyje nurodytu pakartotiniu vertinimu, dvejus metus iš eilės nebetenkinamos EVPRI priežiūros taikymo arba nukrypti leidžiančios nuostatos ribos, pakeitimas, kuriuo pradedama taikyti EVPRI priežiūra arba nukrypti leidžianti nuostata, įsigalioja kitų metų birželio 1 d.
            
            
               2 straipsnis 
               Nukrypti leidžiančios nuostatos dėl EVPRI priežiūros nustatymo kriterijai
            
            
               1.PSS arba PPTS taikoma nukrypti leidžianti nuostata dėl EVPRI priežiūros, kai: 
            
            
               (a)PSS arba PPTS teikia paslaugas investicinėms įmonėms (arba jų vardu), kurioms taikomi Reglamento (ES) Nr. 600/2014 20 ir 21 straipsniuose nustatyti informacijos atskleidimo po sandorio reikalavimai arba to reglamento 26 straipsnyje nustatytas pranešimo apie sandorius reikalavimas, ne daugiau kaip trijose skirtingose valstybėse narėse ir ne mažiau kaip 50 % tų investicinių įmonių turi veiklos leidimą toje pačioje valstybėje narėje kaip ir PSS arba PPTS, ir
            
            
               (b)sandorių, apie kuriuos PSS paskelbė viešai pagal Reglamento (ES) Nr. 600/2014 20 straipsnio 1 dalį dėl nuosavybės priemonių, skaičius ir apimtis sudaro mažiau nei 0,5 % bendro sandorių, apie kuriuos pagal to reglamento 20 straipsnio 1 dalį paskelbė visi PSS, skaičiaus ir apimties, o sandorių, apie kuriuos PSS paskelbė viešai pagal to reglamento 21 straipsnio 1 dalį dėl nuosavybės priemonių, skaičius ir apimtis neviršija 0,5 % bendro sandorių, apie kuriuos pagal to reglamento 21 straipsnio 1 dalį paskelbė visi PSS, skaičiaus ir apimties, ir
            
            
               (c)sandorių, apie kuriuos pagal Reglamento (ES) Nr. 600/2014 26 straipsnio 1 dalį ir 26 straipsnio 7 dalį praneša PPTS, skaičius neviršija 0,5 % bendro sandorių, apie kuriuos pagal to reglamento 26 straipsnio 1 dalį ir 26 straipsnio 7 dalį praneša visi PPTS, skaičiaus.
            
            
               2.Kompetentingai institucijai paprašius, PSS ir PPTS jai pateikia duomenis, kuriais remiantis galima įvertinti 1 dalies a punkte nustatytą kriterijų.
            
            
               3 straipsnis 
               Pereinamojo laikotarpio nuostata
            
            
               1 straipsnio tikslais EVPRI atlieka pradinį 2 straipsnyje išvardytų nukrypti leidžiančios nuostatos kriterijų vertinimą. Toks pradinis vertinimas yra pagrįstas pirmų šešių 2021 m. mėnesių duomenimis.
            
         
         
            
               4 straipsnis 
               Įsigaliojimas ir taikymo data
            
            
               Šis reglamentas įsigalioja ir pradedamas taikyti trečią dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 12 17
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 173, 2014 6 12, p. 84. 
               
               
                  
                     (2)
                  
                        2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).